Komisijos komunikatas Tarybai, Europos Parlamentui, Europos ekonomikos ir socialinių reikalų komitetui ir Regionų komitetui - Pagrindų strategijos ir Bendrijos veiksmų programos dėl Bendrijos moterų ir vyrų lygybės strategijos (2001–2006) galutinio vertinimo ataskaita {SEC(2008) 2365} /* KOM/2008/0503 galutinis */





[pic] | EUROPOS BENDRIJŲ KOMISIJA | Briuselis, 13.8.2008 KOM(2008) 503 galutinis KOMISIJOS KOMUNIKATAS TARYBAI, EUROPOS PARLAMENTUI, EUROPOS EKONOMIKOS IR SOCIALINIŲ REIKALŲ KOMITETUI IR REGIONŲ KOMITETUI Pagrindų strategijos ir Bendrijos veiksmų programos dėl Bendrijos moterų ir vyrų lygybės strategijos (2001–2006) galutinio vertinimo ataskaita {SEC(2008) 2365 } 1. ĮVADAS Bendrijos moterų ir vyrų lygybės strategija buvo priimta 2000 m.[1], siekiant padėti įgyvendinti pagrindų strategiją, 2001 m. buvo parengta Bendrijos programa[2]. Laikydamasi Sprendimo dėl programos 12 straipsnio, 2004 m. Komisija Europos Parlamentui, Tarybai, Ekonomikos ir socialinių reikalų komitetui ir Regionų komitetui pateikė tarpinę vertinimo ataskaitą[3]. Tame pačiame straipsnyje numatyta pateikti galutinę pagrindų strategijos ir programos vertinimo ataskaitą; ji pateikiama šiame dokumente ir jo priede. 2. VEIKSMų PROGRAMOS IR PAGRINDų STRATEGIJOS TIKSLų įGYVENDINIMAS Bendrijos moterų ir vyrų lygybės pagrindų strategiją (2001–2006) Komisija priėmė 2000 m. birželio mėn. Ja buvo siekiama padėti pagrindą vieningai ir koordinuotai visai šios srities Komisijos veiklai. Strategijoje buvo iškelti penki prioritetiniai tikslai: moterų ir vyrų lygybė ekonominiame gyvenime, dalyvavimo ir atstovavimo lygybė, moterų ir vyrų lygybė turėti ir visapusiškai naudotis socialinėmis teisėmis, moterų ir vyrų lygybė pilietiniame gyvenime ir moterų ir vyrų vaidmenų stereotipų panaikinimas. Pagrindų strategijos tikslų turėjo būti siekiama koordinuotai taikant keletą Bendrijos priemonių, tokių kaip teisės aktai, finansinės programos ir dialogas su socialiniais partneriais ir pilietine visuomene. Lygybės tikslų turėjo būti siekiama ir kitose politikos srityse: užimtumo, socialinės įtraukties, švietimo ir mokymo, laisvės ir teisingumo, mokslo ir mokslinių tyrimų ir bendradarbiavimo dėl vystymosi srityse. Specifiniais veiksmais taip pat buvo siekiama pagerinti moterų ir vyrų padėtį tuose sektoriuose, kurių įtaka moterims ir vyrams yra tiesioginė. Kaip pavyzdžius pagrindų strategijoje nurodytus veiksmus turėjo įgyvendinti Komisija, valstybės narės ir lyčių lygybės srityje veikiančios organizacijos. Bendrijos veiksmų programa buvo parengta siekiant padėti įgyvendinti pagrindų strategiją, vykdant horizontaliuosius ir koordinavimo veiksmus. Programa padėjo įgyvendinti 2001–2006 m. pagrindų strategijos tikslus, panaudojus 61 742 241 EUR biudžetą, paskirstytą trims veiklos kryptims. Didžioji biudžeto dalis buvo išleista 3 veiklos krypčiai, skirtai veikėjų bendradarbiavimui, (45 %), mažesnė dalis – 1 veiklos krypčiai, susijusiai su informavimu apie lygybės svarbą Bendrijos mastu (38 %), o mažiausia dalis – 2 krypčiai, apimančiai analitinę veiklą (16 % biudžeto). Finansuojant 1 veiklos kryptį buvo įgyvendinti tarptautiniai švietimo apie prioritetines pagrindų strategijos temas veiksmai, siekiant, kad piliečiai geriau suprastų lygybės tikslus. Per visą laikotarpį penkiasdešimt septynios tarptautinės švietimo partnerystės padėjo suartinti lygybės politikos įkvepėjus ir skleidėjus. Valstybių narių drauge su Tarybai pirmininkaujančia valstybe nare du kartus per metus organizuotose konferencijose buvo aptarta keletas pagrindų strategijos prioritetinių temų: skirtingas moterų ir vyrų darbo užmokestis, moterų vaidmuo priimant sprendimus, vyrų vaidmuo puoselėjant lyčių lygybę, smurtas prieš moteris. Konferencijų metu buvo geriau pristatytos vertybės, kuriomis grindžiama lygybės politika, o pagrindiniai jų dalyviai pasidalino nuomonėmis apie moterų ir vyrų lygybės uždavinius. 2 veiklos kryptis buvo skirta statistikos darbams, siekiant pagerinti metodus ir gauti palyginamus Europos masto moterų ir vyrų lygybės srities duomenis. Duomenų bazė buvo sukurta, siekiant registruoti moterų vaidmenį priimant sprendimus ir Europos mastu nustatyti moterų, einančių atsakingas pareigas politikoje ir ekonomikoje. Atlikti tyrimai ir nauji duomenys atitiko Komisijos poreikius ir pagerino žinias apie skirtingus darbo užmokesčius, per mažą moterų, užimančių vadovaujamąsias pareigas, skaičių, profesinio ir privataus gyvenimo derinimą ir apie veikiančias vaikų priežiūros įstaigas. Naujais duomenimis buvo grindžiama Komisijos veikla ir politiniai pasiūlymai, taip įrodant jų naudingumą. Visi šie veiksmai padėjo pagilinti žinias pagrindų strategijos prioritetinėmis temomis. Paskelbti tyrimai ir ataskaitos lygybės politikai suteikė daugiau regimybės. 3 veiklos krypties lėšomis finansuojami kvietimai teikti pasiūlymus buvo skirti nevyriausybinėms organizacijoms, Europos masto socialiniams partneriams ir tarptautiniams regionų ir vietos valdžios institucijų tinklams. Per visą laikotarpį finansuotos aštuoniasdešimt septynios tarptautinių mainų partnerystės. Šie veiksmai buvo naudingi viešinant lygybės politiką ir leido sutelkti pilietinės visuomenės ir kitų partnerių dėmesį į lygybės problemas. Vis dėlto šios veiklos krypties veiksmai lygybės politikos temomis buvo ne tokie konkretūs ir apčiuopiami, kaip kitų dviejų programos veiklos krypčių. Pagal programą šalys kandidatės ir stojančiosios šalys taip pat pasinaudojo veiksmais, kuriais buvo siekiama jas supažindinti su Bendrijos moterų ir vyrų lygybės politikos kryptimis ir darbo metodais. Dešimtyje šalių kandidačių, Kroatijoje ir Turkijoje buvo surengti švietimo apie Bendrijos acquis veiksmai konferencijų, seminarų ir kursų apie teisės aktus lygybės srityje forma. Juose dalyvavo viešosios institucijos, politikai, socialiniai partneriai ir NVO, siekdami parengti šias šalis deryboms stojant į Europos Sąjungą. Iš esmės programa buvo veiksmingai įgyvendinami pagrindų strategijos tikslai. Veiksmai, siekiant įvairių tikslų, buvo įgyvendinami taip, kad papildytų kitas finansines priemones, įvardytas siekti pagrindų strategijos tikslų. Užimtumo srityje ekspertų darbu, nagrinėjant nacionalinius užimtumo planus ir statistiką, buvo sustiprinta Bendrijos lygybės politikos svarba nacionalinėje politikoje. Bendrijos finansavimas (iš Europos regioninės plėtros fondo, Europos socialinio fondo ir pagal iniciatyvą EQUAL) buvo pagrindinė Lisabonos strategijos priemonė ir padėjo įgyvendinti 2000 m. Europos Vadovų Tarybos iškeltus tikslus. Pagrindų strategija, manoma, taip pat buvo padaryta pažanga įgyvendinant dalyvavimo ir atstovavimo lygybės Bendrijos mastu siekį. Komisija palaikė moterų dalyvavimą priimant sprendimus, atkreipdama dėmesį į demokratijos trūkumą, atsirandantį dėl moterų ir vyrų, užimančių vadovaujamąsias pareigas ekonomikos, socialinėje ir politikos srityse, nelygybės. Dabar apie šį reiškinį žinoma daugiau, nes sukurta Bendrijos duomenų bazė ir vyksta tarptautiniai informacijos apie moterims kylančias kliūtis, siekiant užimti atsakingas pareigas, mainai. Veiksmais buvo siekiama sudominti paprastai lygybės tikslais mažai suinteresuotus veikėjus ir pagerinti moterų padėtį mokslinių tyrimų srityje. Veiksmai, visų pirma ekspertų darbai, vykdyti puoselėjant lygias moterų ir vyrų teises turėti ir visapusiškai naudotis socialinėmis teisėmis , padėjo įgyvendinti lygybės siekius taikant socialinės apsaugos ir socialinės įtraukties atvirą koordinavimo metodą. Siekiant remti lygybės tikslus visame pasaulyje ir skatinant nepažeisti moterų teisių, buvo sustiprinti pagalbos vystymuisi instituciniai ir vykdomieji pajėgumai. Siekiant lygybės pilietiniame gyvenime buvo imtasi keleto iniciatyvų. Ekspertų, dirbančių su užimtumo, socialinių reikalų ir lyčių lygybės teisine problematika, grupė tyrė teisės aktų taikymą ir teisės raidą valstybėse narėse ir Bendrijoje. Kiti veiksmai buvo skirti NVO, kovojančioms su smurtu, susijusiu su lytimi, ir prekyba žmonėmis. Be to, Europos pabėgėlių fondo lėšomis ir trečiųjų šalių piliečių integracijos parengiamaisiais veiksmais buvo skatinama moterų ir vyrų lygybė. Programos buvo susijusios su policijos ir teismų bendradarbiavimu ir padėjo kovoti su prekyba vaikais ir jų seksualiniu išnaudojimu. Taip pat buvo remiama kova su moterų ir vyrų vaidmens stereotipais, įgyvendinant moterų ir vyrų vaidmeniui visuomenėje skirtus veiksmus. Švietimo ir mokymo programomis buvo remiama kova su stereotipais, moterys skatinamos drąsiau rinktis karjerą mokslinėje ir techninėje srityse. Moterų ir vyrų segregacijos švietimo srityje klausimas įtrauktas į Europos švietimo ir mokymo sistemų raidos stebėjimą, pirmiausia siekiant, kad tiksliųjų mokslų disciplinas studijuotų daugiau moterų. Pagrindų strategija ir veiksmų programa labai padėjo gerinant valdymą Europos lygiu. Nacionalinių veikėjų bendradarbiavimas sustiprintas įsteigus valstybių narių aukštų pareigūnų, atsakingų už lygybės politikos integravimą, grupę ir aukšto lygio grupę lyčių lygybės apsekto integravimui į struktūrinius fondus. Užmezgus dialogą su Europos masto socialiniais partneriais padėtas pagrindas moterų ir vyrų lygybei skirtiems veiksmams. Buvo remiama pilietinė visuomenė ir NVO, siekiant įtvirtinti jų vaidmenį moterų ir vyrų lygybės srityje. Strategijos įgyvendinimą prižiūrėjo Komisijos vidaus tarnybos: Komisijos narių, atsakingų už pagrindines teises, kovą su diskriminacija ir lygias galimybes, grupė ir tarnybų, atsakingų už moterų ir vyrų lygybę, grupė. 3. IšVADOS Pagrindų strategijoje nustatyti tikslai ambicingi, nes siekiant juos įgyvendinti lygybės principą reikėjo įtraukti į visas Europos Sąjungos politikos sritis. Penkios politikos sritys, įvardytos kaip būtinos formuojant pagrindą Bendrijos veiksmams, atitiko pagrindinius siekiant lygybės tikslų spręstinus uždavinius. Pristatydama bendrą pagrindą, Komisija sudarė sąlygas koordinuotai vykdyti įvairias priemones. Struktūriniai fondai buvo svarbiausia finansinė priemonė užtikrinant, kad valstybių narių politikos srityse būtų atsižvelgiama į lygybės principą. Tiksliniais Bendrijos veiksmais sustiprintas lygybės srities teisės aktų veiksmingumas ir remiami visose srityse veiksmingai lygybę puoselėjantys instituciniai veikėjai ir pilietinė visuomenė. Veiksmų programa pasirodė esanti papildomai naudinga, nes padėjo įgyvendinti lygybės tikslus, sustiprinti koordinavimo sistemas ir Europos lygio valdymą. Priemonės, kuriomis buvo remiama vertybių sklaida ir gerinamas lygybės klausimų supratimas, labai pasitarnavo Bendrijos veiksmams. Nepaisant teigiamo bendro rezultato, moterų ir vyrų nelygybė vis dar yra didelė. Siekdama išspręsti šią problemą, 2006 m. kovo mėn. Komisija priėmė moterų ir vyrų lygybės gaires[4]. Gairėmis siekiama padėti kovoti su moterų ir vyrų nelygybe šešiose prioritetinėse srityse. Siekdama, kad jos įsipareigojimai būtų dar konkretesni, Komisija nustato jos kompetencijai priklausančius veiksmus įvairiose srityse ir jų įgyvendinimo terminus, taip pat stiprina valdymo ir stebėjimo sistemas. Pagal naują programą PROGRESS (2007–2013)[5] lygybės klausimams skiriamu finansavimu Komisijai bus padedama įgyvendinti gairėse nurodytus veiksmus. Apjungiant senas programas į vieną, programa PROGRESS taip pat skatinama labiau atsižvelgti į moterų ir vyrų lygybės svarbą visoje Komisijos veikloje. Moterų ir vyrų lygybės srityje dar reikia išspręsti daug uždavinių, todėl reikės visų partnerių įsipareigojimo. Komisija savo ruožtu įsipareigojo sustiprinti savo veiksmų pagrindą ir toliau ragina kitus partnerius tinkamai atlikti savo svarbų vaidmenį. Europos masto socialiniai partneriai įsipareigojo sukurti savo pagrindą veiksmams lygybės srityje. Pilietinė visuomenė ir NVO taip pat yra pasiryžusios dirbti, kad panaikintų moterų ir vyrų nelygybę. Atsakomybė už moterų ir vyrų lygybės įtvirtinimą taip pat tenka valstybėms narėms. 2006 m. kovo mėn. Europos Vadovų Taryba valstybių ir vyriausybių vadovams padarė aiškų politinį pranešimą, nustatydama lygybės politikos prioritetus Europos lyčių lygybės pakte. [1] COM (2000) 335 galutinis. [2] Sprendimas 2001/51/EB. [3] SEC (2004) 1047. [4] COM (2006) 92 galutinis. [5] Sprendimas 1672/2006/EB.